อุทยานแห่งชาติตะรุเตา กำหนดปิดหมู่เกาะอาดัง-ราวี ตั้งแต่วันที่ 16 พฤษภาคม – 14 ตุลาคม 2562
อุทยานแห่งชาติตะรุเตา กำหนดปิดหมู่เกาะอาดัง-ราวี ตั้งแต่วันที่ 16 พฤษภาคม – 14 ตุลาคม 2562          วันนี้ (13 พ.ค.62) นายกาญจนพันธ์ คำแหง หัวหน้าอุทยานแห่งชาติตะรุเตา เปิดเผยว่า กรมอุทยานแห่งชาติ สัตว์ป่าและพันธ์พืช กำหนดปิดการท่องเที่ยวและพักแรมในอุทยานแห่งชาติ ประจำปี 2562 ทุกภาค ทั้งภาคเหนือ ภาคตะวันออก ภาคตะวันออกเฉียงเหนือ ภาคตะวันตก และภาคใต้ ในส่วนของอุทยานแห่งชาติตะรุเตา กำหนดปิดหมู่เกาะอาดัง-ราวี ตั้งแต่วันที่ 16 พฤษภาคม – 14 ตุลาคม 2562 เนื่องด้วยเป็นช่วงฤดูมรสุม มีคลื่นลมแรง ส่วนพื้นที่เกาะหลีเป๊ะ และเกาะตะรุเตา สามารถท่องเที่ยวได้ตลอดทั้งปี          ทั้งนี้ อุทยานแห่งชาติตะรุเตา ประกอบด้วยเกาะใหญ่น้อย 51 เกาะ รวมเนื้อที่ประมาณ 1,490 ตารางกิโลเมตร มีเกาะที่มีขนาดใหญ่ 7 เกาะด้วยกัน คือ เกาะตะรุเตา เกาะอาดัง เกาะราวี เกาะหลีเป๊ะ เกาะกลาง เกาะบาตวง และเกาะบิสสี โดยจัดแบ่งออกเป็นหมู่เกาะใหญ่ ๆ ได้ 2 หมู่เกาะ คือ หมู่เกาะ  ตะรุเตา และหมู่เกาะอาดัง-ราวี         หากนักท่องเที่ยวจะเดินทางมาท่องเที่ยวทางทะเลของจังหวัดสตูลในห้วงเวลาดังกล่าว สามารถสอบถามเพิ่มเติมได้ที่ ฝ่ายนันทนาการ อุทยานแห่งชาติตะรุเตา โทรศัพท์ 0 7478 3485